Lauantai-iltana Lappeenrannan Kaupunginlahden jäälle ilmestyi kymmenistä ulkotulista tehty sydän, joka kiinnitti myös ohikulkijoiden huomion.

Mies suunnitteli kosintaa koko talven ajan. Hän teki sydämestä jopa koekappaleita yhdessä veljiensä kanssa. LUKIJAN KUVA

Kuvion oli tehnyt nuori mies, joka oli päättänyt kosia tyttöystäväänsä näyttävästi. Iltalehden tavoittama mies kertoo suunnitelleensa kosintaa koko talven ajan.

– En ole varma, mistä sain päähäni ajatuksen kynttiläsydämen tekemisestä, hän kertoo.

Ajatus tuntui kuitenkin heti hyvältä.

Mies kertoo olevansa luonteeltaan hieman perfektionisti. Hän teki sydämestä koeversioita ennen lopullisen muodostelman rakentamista ja kosimista. Myös sopivaa lahtea etsittiin apurina toimineiden veljien kanssa jonkin aikaa.

Tyttöystäväänsä kosinut mies kertoo pohtineensa vielä eilen, pitäisikö kosintaa siirtää huonon sään takia. Kuviosta oli alun perin tarkoitus tehdä useita kymmeniä metrejä pitkä ja leveä. Puuskainen tuuli ja loskainen lumipeite tekivät rakentamisesta vaikeaa, joten hän päätti veljiensä kanssa tehdä sydämestä hieman pienemmän.

Lopputulos ei ollut täysin sitä, mitä täydellisyyteen pyrkinyt mies oli aluksi ajatellut.

– Varmaan minä olen kuitenkin ainoa, joka huomasi kuvion virheet. Tyttöystävän reaktiosta päätelleen se oli loppujen lopuksi hieno.

Myöntävä vastaus

Miehen mukaan kosinta ei tullut täytenä yllätyksenä hänen tyttöystävälleen, koska he olivat jo aiemmin käyneet katsomassa sormuksia yhdessä.

– Hän osasi odottaa, että jotain tällaista on tulossa.

Poikaystävä oli painanut visusti mieleensä, mitkä sormukset olivat olleet hänen tyttöystävälleen kaikkein mieluisimpia.

– Kävin ostamassa lopullisen sormuksen sen perusteella, mikä hänen ilmeensä minkäkin sormuksen kohdalla oli ollut.

Mies kertoo, että sormusvalinta oli onnistunut, ja että vastaus oli myöntävä.

Viranomaiset mukana

Näyttävän kosinnan toteuttaminen ei olisi ollut mahdollista ilman muutaman ulkopuolisen tahon apua ja ymmärrystä.

Kynttiläsydän meni nimittäin hieman hiihtolatujen päälle, jotka Lappeenrannan kaupunki on vetänyt Kaupunginlahden jäälle. Mies tiesi, että ladun kunto voisi kärsiä sydänmuodostelman takia.

Tämä vuoksi hän kävi perjantaina Lappeenrannan liikuntatoimessa kysymässä, sopiiko sydämen rakentaminen osin latujen päälle kaupungille. Mies sai virastossa rutkasti ymmärrystä rakennusaikeilleen.

– He olivat ihan täysillä mukana! He vastasivat, että ei yhtään haittaa, jos ladut vähän turmeltuvat tällaisen asian yhteydessä.

Varsinainen kosinta tapahtui satamassa seisovan Prinsessa Armaadan yläkannella, mistä sydämen saattoi nähdä ylhäältäpäin. Poikaystävän mukaan myös laivan kippari oli ollut heti juonessa mukana ja jopa kolannut laivankannen kosintaa varten.

– Mukavaa nähdä, että ihmisissä on vielä tällaisia romanttisia piirteitä, sanoo kiitollinen poikaystävä.

Mikä on romanttisin asia mitä sinulle on tapahtunut? Kerro tarinasi!

Kommenttini:

Nimimerkkini: